
Татарстанда ел башыннан 1 млн 561 мең кв.м торак сафка кертелгән, бу планның 102 проценты. Соңгы атнада төзүчеләр 205 мең кв.м торак тапшырды. Бу хакта бүген республика Хөкүмәте йортында Татарстан Президенты Рөстәм Миңнеханов рәислегендә узган киңәшмәдә Татарстан төзелеш, архитектура һәм торак-коммуналь хуҗалык министры белдерде.

"Бүгенгә социаль ипотека буенча гомуми мәйданы 181,9 мең кв метр булган 3154 фатирлы 79 йорт торгызылган", - дип билгеләп үтте Ирек Фәйзуллин. Ветераннар өчен йортлар төзелеше дә дәвам итә. Ятим балаларга торак бирү мәсьәләсе дә хәл ителә. 2016 елда күп фатирлы инвестицион торак төзелеш программасына 99 йорт кертелде. Аларның 56 сы файдалануга тапшырылган, тагын 43 югары һәм урта дәрәҗәдә әзер. Быел республикада 9 мең аз катлы торак йорт төзелергә тиеш, 6 мең 258е әзер инде.

"Вакытында һәм сыйфатлы йорт кына төзеп кую түгел, анда яшәргә уңыйлы булырлык итеп эшләргә кирәк. Сүз йортның эче турында гына түгел, ә тышы турында да бара. Фасадларны матурлауга ачык төсләрне кызганмаска кирәк", - диде Татарстан Президенты.

Ел ахырына кадәр 18 участок полициясе хезмәткәрләре йорты кулланылуга тапшырылырга тиеш. Ун объект төзелгән, тагын 8 йортта якын арада эш төгәлләнәчәк. Ел башыннан 38 яңа авыл клубы төзелде, тагын 7 се төзелеп бетү алдында. Ветеринария пунктлары, ФАПлар һәм модульле табиб амбулаторияләре төзелешә дәвам итә.

2016 елда капиталь ремонт программасына эләккән 830 күп фатирлы йортның 829 ында эш бара. "Өлешләп төзү буенча Чаллыда зур торак йорт төзелеше тәмамлануын билгеләп үтәргә кирәк. Йорт 10 елдан артык төзелгән. Объект кабул ителде", - диде Ирек Фәйзуллин. "Чаллы, молодец. Зур проблеманы хәл итте. Бу алданган өлешчеләр проблемасын хәл итүдә зур адым", - дип билгеләп үтте Р.Миңнеханов.

Муниципаль районнар башлыклары белән видеоконференция режимында узган киңәшмәдә Татарстан Премьер-министры Илдар Халиков, Татарстан Хөкүмәте әгъзалары катнашты.
Дәүләт хакимияте һәм җирле үзидарә органнарының бердәм "Рәсми Татарстан" порталы